'n Lewensvatbaarheidstudie is 'n voorlopige studie wat onderneem word om 'n projek se lewensvatbaarheid (ekonomiese regverdiging) te bepaal en te dokumenteer. Die begrip word ook dikwels gebruik om na die dokument/verslag self te verwys. Die resultate van so 'n studie word gebruik om 'n besluit te maak of daar met 'n projek voortgegaan moet word aldan nie. As die projek wel goedgekeur word sal die studie ook gebruik word om die waarskynlikheid van die projek se sukses te bepaal. Dit bestaan uit 'n analise van die moontlike alternatiewe oplossings tot 'n probleem en 'n aanbeveling oor die beste alternatief. Daar word geskat dat ongeveer een uit elke vyftig besigheidsidees in der waarheid kommersieel lewensvatbaar is. Daarom is 'n lewensvatbaarheidstudie 'n doeltreffende manier om te verseker dat vermorsing of verdere belegging van hulpbronne nie gebeur nie. As dit blyk uit die resultate van die studie dat die projek lewensvatbaar sal wees is die volgende logiese stap om 'n volledige besigheidsplan saam te stel. Die navorsing en inligting wat tydens die lewensvatbaarheidstudie ontdek is sal die besigheidsbeplanningstadium ondersteun en navorsingstyd verminder. Die koste van die besigheidsplan sal daarom ook minder wees.